Armenîyanê Dîaspora şaristanê Strasbourgî yê Fransa de vera hêrişanê Tirkîya û Azerbaycanî  çalakîyêka rayaşîyayîşî kerde. Armenîyan ardişê cerganê Sûrîye yê Karabagî zî şermezar kerd.
Bi hezaran armenîyî verê Konseya Ewropa de kom bîyî û înan sloganê sey 'Terorîst Alîyev û Erdogan' vatî.
Armenîyî vizêr serê sibayî verê Konseya Ewropa de kom bîyî û ver bi Mehkemeya Heqanê Merdiman a Ewropa (MHME) rayîrî ra şîyî.
Çalakîkeran verê MHME de îfade kerd ke Azerbaycan û Tirkîya vera merdimîye sûcan kenê û venga MHME û welatanê Ewropa da ke vera nê sûcan tewirê xo bimojnê.
Girseyî wexto ke resa verê Konseya Ewropa çalakîkeranê TJK-E reyde sloganê 'Kiştox Erdogan' vat û faşîzmê dewleta tirke şermezar kerd.
Îdarekarê Komeleya Armenîyan Vigelî tîya de qisey kerd û vat: ''Tirkîya kurdan ra dima nika zî pê cîhadîstan armenan kişena. Ma bêvengîya Ewropa û dinya ya vera naye şermezar kenê.''
